PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/071	Bratislava 28. 8. 2007 

	Protimonopolný úrad Slovenskej republiky, odbor koncentrácií v správnom konaní číslo 0051/OK/2007 začatom dňa 3. 7. 2007 na základe oznámenia koncentrácie podnikateľom BRAU UNION AG so sídlom Porschacherstrasse 35, 4020 Linz, Rakúska republika, IČO FN 230191 t zastúpeným JUDr. Milanom Banasom, advokátom so sídlom Mostová 2, 811 02 Bratislava, vo veci koncentrácie podnikateľov BRAU UNION AG so sídlom Porschacherstrasse 35, 4020 Linz, Rakúska republika, IČO FN 230191 t a Královský pivovar Krušovice a. s. so sídlom 270 53 Krušovice, Česká republika, IČO: 451 48 066 

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní priamej výlučnej kontroly, podnikateľa BRAU UNION AG so sídlom Porschacherstrasse 35, 4020 Linz, Rakúska republika, IČO FN 230191 t nad podnikom podnikateľa Královský pivovar Krušovice a. s. so sídlom 270 53 Krušovice, Česká republika, IČO: 451 48 066, na základe Zmluvy o predaji a kúpe akcií uzatvorenej medzi Radeberger Gruppe Holding GmbH a BRAU UNION AG dňa 14. júna 2007.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 3. 7. 2007 doručené listom zaevidovaným pod číslom 2494/2007 oznámenie koncentrácie, v ktorom podnikateľ BRAU UNION AG so sídlom Porschacherstrasse 35, 4020 Linz, Rakúska republika, IČO FN 230191 t (ďalej len „BRAU UNION AG“), zastúpený JUDr. Milanom Banasom, advokátom so sídlom Mostová 2, 811 02 Bratislava, (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním priamej výlučnej kontroly podnikateľa BRAU UNION AG nad podnikom podnikateľa Královský pivovar Krušovice a. s. so sídlom 270 53 Krušovice, Česká republika, IČO: 451 48 066 (ďalej len „Královský pivovar Krušovice a. s.“),na základe Zmluvy o predaji a kúpe akcií uzatvorenej medzi Radeberger Gruppe Holding GmbH a BRAU UNION AG dňa 14. júna 2007 (ďalej len „Zmluva“), na základe ktorej podnikateľ BRAU UNION AG nadobudne 100 % akcií v spoločnosti Královský pivovar Krušovice a. s. 

	Na základe predmetného oznámenia začalo dňa 3. 7. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov BRAU UNION AG a Královský pivovar Krušovice a. s., o čom úrad prostredníctvom právneho zástupcu informoval oznamovateľa koncentrácie listom číslo 2532/PMÚ SR/2007 zo dňa 9. 7. 2007.

Vzhľadom na to, že oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 9. 7. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod č. 2623/2007 dňa 13. 7. 2007, na základe čoho podľa § 11 zákona začala dňa 16. 7. 2007 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka správneho konania oznámená listom č. 2651/PMÚ SR/2007 zo dňa 18. 7. 2007.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 13. 7. 2007.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

▪ Spoločnosť BRAU UNION AG

	Spoločnosť BRAU UNION AG je akciovou spoločnosťou založenou a riadne existujúcou podľa rakúskeho práva. V obchodnom registri Krajinského súdu Linz je zapísaná pod identifikačným číslom FN 230191t a predmetom jej činnosti je správa aktív. Spoločnosť BRAU UNION AG patrí do skupiny spoločností Heineken, ktoré sú pod priamou alebo nepriamou kontrolou pani Charlene de Carvalho-Heineken (ktorá je vrcholným akcionárom Heineken Group). Skupina Heineken  pôsobí celosvetovo v oblasti výroby, predaja a distribúcie piva a ďalších nápojov. 
	Na Trhu Slovenskej republiky spoločnosť BRAU UNION AG pôsobí prostredníctvom svojej 100 % dcérskej spoločnosti Heineken Slovensko, a. s. v oblasti výroby a distribúcie piva. Distribúcia je realizovaná spoločnosťou Heineken Slovensko Distribúcia, spol. s r.o., ktorá je 100 % dcérskou spoločnosťou Heineken Slovensko, a. s., a spoločnosťou SDC Do-Do, s.r.o., nad ktorou má spoločnosť výlučnú kontrolu spoločnosť Heineken Slovensko Distribúcia, spol. s r.o. Okrem už uvedených spoločností spoločnosť BRAU UNION AG podniká na Slovensku aj prostredníctvom spoločnosti Heineken Slovensko Sladovne, a. s., ktorá je tiež jej 100 % dcérskou spoločnosťou, a to v oblasti výroby sladu. Výroba a predaj nealkoholických nápojov predstavuje iba doplnkovú aktivitu k hlavnému predmetu podnikania.  

Na základe uvedeného úrad dospel k záveru, že spoločnosť BRAU UNION AG je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

▪  Spoločnosť Královský pivovar Krušovice a. s.

	Spoločnosť Královský pivovar Krušovice a. s. je akciovou spoločnosťou založenou a riadne existujúcou podľa českého práva. Do obchodného registra, vedeného Mestským súdom v Prahe, oddiel B, vložka 1515, bola zapísaná pod identifikačným číslom: 451 48 066 dňa 4. 5. 1992. Spoločnosť Královský pivovar Krušovice a. s. patrí do skupiny Dr. August Oetker a jej jediným akcionárom je Radeberger Gruppe Holding GmbH, Spolková republika Nemecko, ktorej hlavnými činnosťami sú pivovarníctvo, výroba nealkoholických nápojov a iných nápojov. Hlavným predmetom činnosti spoločnosti Královský pivovar Krušovice a. s. je výroba piva a sladu, výroba nápojov a pohostinské aktivity.  

	Na území Slovenskej republiky pôsobí prostredníctvom svojej 100 % dcérskej spoločnosti Královský pivovar Krušovice Slovakia, s.r.o., ktorá tu pôsobí ako servisná spoločnosť. Okrem iného táto spoločnosť poskytuje technické služby pre zákazníkov. Spoločnosť Královský pivovar Krušovice a. s. na trhu Slovenskej republiky pôsobí len v oblasti predaja piva prostredníctvom dovozov a to výlučne cez nezávislých distribútorov BEERTRADE, s.r.o., Bratislava a ITALMARKET SLOVAKIA, a. s., Bratislava. Slad ani nealkoholické nápoje spoločnosť Královský pivovar Krušovice a. s. na slovenský trh nedováža. 

Vychádzajúc z uvedeného úrad dospel k záveru, že spoločnosť Královský pivovar Krušovice a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 14. 6. 2007 bola uzatvorená Zmluva, na základe ktorej spoločnosť BRAU UNION AG, nadobudne 100 % podiel na základnom imaní spoločnosti Královský pivovar Krušovice a. s., čím získa možnosť vykonávať rozhodujúci vplyv na zloženie, hlasovanie alebo rozhodovanie orgánov spoločnosti Královský pivovar Krušovice a. s. Po splnení odkladacích podmienok uvedených v Zmluve teda podnikateľ BRAU UNION AG získa výlučnú kontrolu nad podnikom podnikateľa Královský pivovar Krušovice a. s. a tým aj nepriamu výlučnú kontrolu nad podnikom podnikateľa Královský pivovar Krušovice Slovakia, s.r.o. 

Na základe uvedeného úrad dospel k záveru, že uzatvorením Zmluvy došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ BRAU UNION AG.
Účastníkmi posudzovanej koncentrácie sú podnikateľ, BRAU UNION AG, ako podnikateľ, ktorý získa kontrolu nad podnikom podnikateľa Královský pivovar Krušovice a. s., ako aj podnikateľ Královský pivovar Krušovice a. s., nad ktorými je kontrola získavaná.

Vzhľadom na skutočnosť, že účastníkmi koncentrácie sú podnikatelia so sídlom v cudzine, úrad zisťoval, či sa zákon na posudzovanú koncentráciu vzťahuje. Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

Vychádzajúc z podkladov a informácií predložených účastníkom správneho konania úrad zistil, že účastníci koncentrácie podnikajú v oblasti pivovarníctva, pričom na území Slovenskej republiky BRAU UNION AG pôsobí v oblasti výroby a distribúcie piva prostredníctvom spoločností Heineken Slovensko, a. s., Heineken Slovensko Distribúcia, spol. s r.o. a SDC Do-Do, s.r.o. a v oblasti výroby a predaja sladu prostredníctvom spoločnosti Heineken Slovensko Sladovne, a. s. Druhý účastník koncentrácie, podnikateľ Královský pivovar Krušovice a. s., pôsobí na území Slovenskej republiky prostredníctvom dovozov ním vyrobeného piva a v oblasti poskytovania technických služieb pre zákazníkov prostredníctvom spoločnosti Královský pivovar Krušovice Slovakia, s.r.o.  

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie síce značne prevyšuje zákonom stanovenú hranicu 1 200 000 000 Sk, avšak celkový obrat dosiahnutý v Slovenskej republike v tomto období je iba u jedného z účastníkov koncentrácie (BRAU UNION AG) vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie BRAU UNION AG v sledovanom období značne prevýšil 500 000 000 Sk a súčasne výška celosvetového celkového obratu  účastníka koncentrácie Královský pivovar Krušovice a. s. presiahla zákonom stanovenú hranicu 1 200 000 000 Sk.
Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 
	
Presné údaje o obratoch účastníkov koncentrácie úrad v rozhodnutí neuvádza, nakoľko tieto boli označené ako predmet obchodného tajomstva. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ BRAU UNION AG postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy, t. j. 14. 6. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ BRAU UNION AG neporušil vyššie uvedenú povinnosť.

5. Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie,  z podkladov a informácií predložených v priebehu predmetného správneho konania ako aj záverov z predchádzajúcej rozhodovacej praxe, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Ako už bolo uvedené v bode 1. tohto rozhodnutia, podnikateľ BRAU UNION AG prostredníctvom spoločnosti Heineken Slovensko Sladovne, a. s. podniká na území Slovenskej republiky v oblasti výroby a predaja sladu, ktorý je jednou zo vstupných surovín pri výrobe piva. Zároveň prostredníctvom spoločností Heineken Slovensko Distribúcia, spol. s r.o. a SDC Do-Do, s.r.o. na tomto území pôsobí aj v oblasti veľkoobchodnej distribúcie piva. Výroba a predaj nealkoholických nápojov v prípade účastníka koncentrácie BRAU UNION AG predstavuje iba doplnkovú činnosť k jeho hlavnému predmetu podnikania.
Podnikateľ Královský pivovar Krušovice a. s. na území Slovenskej republiky pivo, slad ani nealkoholické nápoje nevyrába a na Slovensko prostredníctvom vyššie uvedených nezávislých distribútorov dováža iba ním vyrobené pivo v zahraničí. Slad a nealkoholické nápoje na trh Slovenskej republiky nedováža.

Vzhľadom na vyššie skutočnosti predmetná koncentrácia neovplyvní podmienky hospodárskej súťaže v oblasti výroby a predaja sladu, v oblasti distribúcie piva a ani v oblasti výroby a predaja nealkoholických nápojov, na základe čoho úrad otázku presného zadefinovania príslušných relevantných trhov ponechal otvorenú. 
Spoločnou oblasťou podnikania účastníkov posudzovanej koncentrácie na trhu Slovenskej republiky je predaj piva.

Podnikateľ BRAU UNION AG v oblasti výroby a predaja piva pôsobí na území Slovenskej republiky prostredníctvom svojej dcérskej spoločnosti Heineken Slovensko, a. s., v súčasnosti kontrolujúcej pivovar v Hurbanove. V pivovare Nitra bola výroba piva v roku 2005 zrušená a pivovar v Rimavskej Sobote zastavil výrobu piva koncom roku 2006. Dovoz piva realizovaný spoločnosťou Heineken Slovensko, a. s. je veľmi nízky, súčasne však podľa údajov Slovenského združenia výrobcov piva a sladu je spomedzi slovenských výrobcov piva jeho najväčším exportérom, a to i napriek tomu, že jeho objem od roku 2004 každoročne výrazne klesá. Podnikateľ BRAU UNION AG, resp. Heineken Slovensko, a. s. ním vyrobené a dovezené pivo umiestňuje jednak v zariadeniach hotelov, reštaurácií a kaviarní („HORECA“) a jednak v sieti ostatných maloobchodných prevádzok („obchod“). 

Podnikateľ Královský pivovar Krušovice a. s., ako už bolo uvedené vyššie,  na trhu Slovenskej republiky pôsobí výlučne prostredníctvom dovozu ním vyrobeného piva v Českej republike.  Obdobne ako podnikateľ  BRAU UNION AG, aj Královský pivovar Krušovice a. s. ním vyrobené a dovezené pivo prostredníctvom dvoch výhradných distribútorov umiestňuje jednak v zariadeniach HORECA a jednak v sieti ostatných maloobchodných prevádzok. Za zariadenia HORECA sú považované všetky prevádzky s priamou konzumáciou piva: sudového, fľaškového i plechovkového. 

Zariadenia HORECA vo svojich priestoroch poskytujú pivo a ďalšie tovary na okamžitú konzumáciu, čím predaj piva nadobúda charakter služby, na rozdiel od obchodu, ktorý pivo ponúka len na jeho ďalšiu konzumáciu mimo priestorov predajne. Kým v obchode sa predáva výhradne fľaškové, prípadne plechovkové pivo, do zariadení HORECA sa pivo dodáva v prevažnej miere v KEG sudoch (pivo čapované). Obidva segmenty sa však odlišujú predovšetkým štruktúrou dopytu. Pri zariadeniach HORECA a je to veľké množstvo malých prevádzok, v obchode významných odberateľov predstavujú predovšetkým obchodné reťazce (Ahold, Billa, Jednota, Carrefour, CBA, Tesco a Kaufland). Ako úrad zistil aj v priebehu predchádzajúcich správnych konaní (napr. SABMiller plc. – TOPVAR, a. s., ukončeného rozhodnutím č. 2006/FH/3/1/028 zo dňa 10. 3. 2006), uvedené segmenty sa ďalej odlišujú požiadavkami na druh poskytovaných služieb, obchodnými podmienkami a úrovňou cien, resp. poskytovaných zliav. Kým výrobcovia piva s ostatnými maloobchodnými prevádzkami uzatvárajú len rámcové zmluvy s následnými kúpno-predajnými zmluvami, s prevádzkami HORECA výrobcovia piva zvyčajne uzatvárajú rôzne zmluvy o obchodnej spolupráci, ktoré okrem všeobecných obchodných podmienok zahŕňajú aj podmienky prenájmu výčapných zariadení a podmienky marketingovej spolupráce. Pokiaľ ide o dodacie, fakturačné a platobné podmienky, tieto sa medzi obchodom a zariadeniami HORECA výrazne odlišujú, najmä v rozsahu povinností výrobcu piva, druhov zmluvných pokút, dobe splatnosti faktúr a iných ustanovení. Na základe uvedeného úrad dospel k záveru, že z tovarového hľadiska treba rozlišovať dva samostatné relevantné trhy predaja piva, a to:

-	relevantný trh predaja piva do HORECA a
-	relevantný trh predaja piva do obchodu. 
  
Z priestorového hľadiska vo vzťahu k vyššie vymedzeným tovarovým relevantným trhom predaja piva úrad tieto vymedzil územím Slovenskej republiky, pričom vychádzal predovšetkým zo skutočnosti, že obaja účastníci koncentrácie, vrátane ich najväčšieho konkurenta Pivovary Topvar, a. s., v oblasti predaja piva pôsobia na území celého Slovenska. Vzhľadom na rozdiely v postavení jednotlivých výrobcov piva v jednotlivých regiónoch Slovenska by bolo možné uvažovať aj o menších, regionálnych trhoch. Regionálne rozdiely sa týkajú predovšetkým menších slovenských výrobcov piva, ktorí prevažnú časť svojho obratu dosahujú vo svojom domovskom regióne. V rámci správneho konania vo veci koncentrácie podnikateľov SABMiller plc. – TOPVAR, a. s. úrad zistil, že vzhľadom na ich regionalitu sú aj distribučné systémy týchto pivovarov orientované na domáce regióny, na rozdiel od dvoch najväčších výrobcov piva (Heineken Slovensko, a. s., Pivovary Topvar, a. s.), ktoré majú vybudovanú vlastnú distribučnú sieť po celom území Slovenska a konkurujú aj regionálnym pivovarom v ich domáckych regiónoch. 

Okrem podnikateľa BRAU UNION AG, resp. Heineken Slovensko, a. s. na území Slovenskej republiky vyrábajú a predávajú pivo aj nasledujúci podnikatelia:

▫ Pivovary Topvar, a. s., Topoľčany patriaci do skupiny SABMiller, vyrábajúci pivo v pivovare v Topoľčanoch a v pivovare v Šariši,
▫  Pivovar STEIGER a. s., Vyhne,
▫  Pilsberg, s.r.o., Poprad,
▫  Pivovar Popper, s.r.o., Bytča,
▫  Pivovar Stein, a. s., Bratislava a 
▫  PIVOVAR URPÍN BB, s.r.o. v konkurze, Slovenská Ľupča.  

Analýzou podkladov a informácií predložených účastníkom konania ako aj podkladov a informácií získaných v priebehu správneho konania od úradom oslovených konkurentov účastníkov koncentrácie a Slovenského združenia výrobcov piva a sladu, úrad zisťoval ich postavenie na vyššie zadefinovaných relevantných trhoch z pohľadu výšky trhových podielov dosiahnutých pred koncentráciou za obdobie rokov 2004 – 2006 ako aj výšky spoločných trhových podielov po uskutočnení koncentrácie. V prípade dovozov úrad vychádzal z údajov Štatistického úradu Slovenskej republiky (celkové dovozy) a údajov získaných od účastníka konania a konkurentov účastníkov koncentrácie (priame dovozy: BRAU UNION AG, Pivovary Topvar, a. s., Pivovar STEIGER a. s., Pivovar Stein, a. s. a Královský pivovar Krušovice a. s. prostredníctvom dvoch výhradných dovozcov). Pri rozdelení ostatných dovozov, t. j. dovozov realizovaných nezávislými distribútormi (bez priamych dovozov realizovaných pivovarmi), na predaj do HORECA a predaj do obchodu úrad vychádzal zo zistení získaných v priebehu už spomenutého správneho konania vo veci koncentrácie SABMiller – TOPVAR, podľa ktorých bol tento pomer v predchádzajúcom období približne 1 : 1. 
Pri zisťovaní výšky trhových podielov jednotlivých účastníkov pôsobiacich na príslušných relevantných trhoch úrad vychádzal z celkových objemov výroby piva (v hl) vyššie uvedenými pivovarmi po odrátaní exportu piva a prirátaní importu piva.

▪  Pokiaľ sa jedná o relevantný trh predaja piva do HORECA, boli v čase  pred posudzovanou koncentráciou  na tomto trhu podiely jeho jednotlivých účastníkov nasledujúce:

Tabuľka č. 1		
Podnikateľ	Objem [v hl]	Podiel [v %]	
	r. 2004	r. 2005	r. 2006	r. 2004  	r. 2005	r.  2006	
BRAU UNION AG	  766.034	  675.451	   673.309	43,8	35	34,8	
K. p. Krušovice	    25.401	    27.780	     27.107	1,5	1,4	1,4	
Pivovary Topvar	  647.128	  910.213	   885.503	37	47	45,8	
Pivovar STEIGER	    62.014	    62.588	     55.188	3,5	3,2	2,8	
Pivovar Stein	    48.799	    43.377	     38.965	2,8	2,2	2	
Pilsberg	    28.963	    35.329	     38.494	1,7	1,8	2	
Pivovar Popper	    42.005	    34.373	     26.883	2,4	1,8	1,4	
PIVOVAR URPÍN 	    39.304	    37.455	     41.730	2,3	1,9	2,2	
Ostatné dovozy	    87.750	   110.061	   148.048	5	5,7	7.6	
Celkom	1.747.398	1.936.627	1.935.227	100	100	100	

	Z tabuľky č. 1 je zrejmé, že lídrom na relevantnom trhu predaja piva do Horeca s trhovým podielom necelých 46 % v roku 2006 je spoločnosť Pivovary Topvar, a. s., ktorý túto vedúcu pozíciu získal v roku 2005, po poklese predaja spoločnosti BRAU UNION AG. Trhové podiely ostatných konkurentov v roku 2006 sa na tomto relevantnom trhu pohybujú v rozmedzí od 1,4 % do 2,8 %. Výška dovozov realizovaná nezávislými distribútormi v roku 2006 dosiahla necelých 8 %, čo v porovnaní s rokom 2004 predstavuje nárast o necelé 3 %.
	Predmetnou koncentráciou síce dôjde k nárastu trhového podielu podnikateľa BRAU UNION AG na predmetnom relevantnom trhu o 1,4 %, avšak napriek tomu bude jeho spoločný trhový podiel po uskutočnení koncentrácie približne o 10 % nižší ako trhový podiel najväčšieho konkurenta Pivovary Topvar, a. s. 

▪ Situáciu na relevantnom trhu predaja piva do obchodu, v sledovanom období pred a po koncentrácii, ukazuje nasledujúca tabuľka.   

Tabuľka č. 2
Podnikateľ	Objem [v hl]	Podiel [v %]	
	r. 2004	r. 2005	r. 2006	r. 2004  	r. 2005	r.  2006	
BRAU UNION AG	1.051.419	1.044.159	1.040.709	39,7	44,2	43,5	
K. p. Krušovice	       7.248	      6.344	      5.615	0,3	0,3	0,2	
Pivovary Topvar	1.159.698	   853.230	  840.548	43,8	36,1	35,1	
Piv.  STEIGER	     90.368	     86.646	    83.769	3,4	3,7	3,5	
Pivovar Stein	     88.465	     99.521	  106.635 	3,3	4,2	4,5	
Pilsberg	     56.222	     60.072	    63.327	2,1	2,5	2,6	
Pivovar Popper	     51.106	     51.193	    59.972	1,9	2,2	2,5	
PIVOVAR URPÍN 	     37.697  	     28.639     	    23.156	1,4	1,2	1	
Ostatné dovozy	   107.904	   131.318	  169.541	4,1	5,6	7,1	
Celkom	2.650.127	2.361.122	2.393.272	100	100	100	

Podľa údajov uvedených v tabuľke č. 2 vedúce postavenie na relevantnom trhu predaja piva do obchodu získal účastník koncentrácie BRAU UNION AG v roku 2005, keď na tejto pozícii vystriedal svojho najväčšieho konkurenta Pivovary Topvar, a. s. Trhové podiely ostatných pivovarov pôsobiacich na tomto relevantnom trhu sa v roku 2006 pohybovali v rozmedzí od 1 % do 4,5 %. Trhový podiel dovozov realizovaných nezávislými distribútormi (bez dovozov realizovaných pivovarmi) dosiahol na danom relevantnom trhu v roku 2006 približne 7 %, čo v porovnaní s rokom 2004 predstavuje nárast 3 %. 
Predmetnou koncentráciou dôjde k nárastu trhového podielu podnikateľa BRAU UNION AG, čím si mierne posilní svoje vedúce postavenie na tomto relevantnom trhu, avšak toto posilnenie vzhľadom na minimálne zvýšenie trhového podielu (o 0,2 %) bude zanedbateľné. Ako vidno z vyššie uvedenej tabuľky, trhový podiel účastníka koncentrácie Královský pivovar Krušovice a. s. počas sledovaného obdobia, t. j. rokov 2004 až 2006 nepresiahol 0,3 %. Účastník koncentrácie BRAU UNION AG bude musieť naďalej čeliť výraznému tlaku zo strany svojho najväčšieho konkurenta Pivovary Topoľčany, a. s., pôsobiaceho na predmetnom relevantnom trhu.

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako uvádza účastník konania v oznámení koncentrácie, akvizíciou Královského pivovaru Krušovice a. s. BRAU UNIONom má Heineken v úmysle upevniť si pozíciu na trhu Českej republiky.
	Na trhu Slovenskej republiky si podnikateľ BRAU UNION AG predmetnou koncentráciou rozšíri portfólio ním predávaných značiek o značku Krušovice, čím si posilní, resp. upevní svoje postavenie na príslušných relevantných trhoch. Pri hodnotení vplyvu na hospodársku súťaž na relevanom trhu predaja piva ho Horeca  relevantnom trhu predaja piva do obchodu úrad vychádzal predovšetkým zo skutočnosti, že trhový podiel podnikateľa Královský pivovar Krušovice a. s. na týchto relevantných trhoch za úradom sledované obdobie rokov 2004 až 2006 bol zanedbateľný a teda v dôsledku realizácie predmetnej koncentrácie dôjde k zanedbateľnému zvýšeniu trhových podielov podnikateľa BRAU UNION AG. 
Vzhľadom na minimálnu štrukturálnu zmenu na príslušných relevantných trhoch v dôsledku predmetnej koncentrácie nedôjde k obmedzeniu hospodárskej súťaže vytvorením alebo posilnením dominantného postavenia, ktorého dôsledkom sú významné prekážky efektívnej súťaže na relevantnom trhu predaja piva do Horeca a relevantnom trhu predaja piva do obchodu.  

	Podľa § 33 zákona úrad prostredníctvom právneho zástupcu vyzval listom č. 3198/PMÚ SR/2007 zo dňa 27. 8. 2007 účastníka konania BRAU UNION AG, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 27. 8. 2007 pod číslom 3204/2007, v ktorom uviedol, že nemá námietky k podkladom a spôsobu zistenia údajov pre rozhodnutie o koncentrácii. 

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Milan Banas
advokát
Mostová 2
811 02 Bratislava